open-index/open-wikipedia-markdown huggingface dataset:
Komersio triangular

**Komersio triangular** òf **nabegashon triangular** ta un término históriko ku ta referi na tráfiko di merkansia entre tres haf òf region. E ta desaroyá por lo general ora un region ta eksportá rekursonan ku no ta nesesario den e region for di kua su importashonnan prinsipal ta bini. En bes di esei, e rekursonan ta wòrdu eksportá pa un di tres region. Histórikamente, durante e era di barkunan di bela, e rutanan enbolbí tambe a wòrdu formá dor di e fluho di bientu i koriente di laman.

E komersio triangular histórikamente mas signifikante tabata e komersio triangular transatlántiko ku a tuma lugá entre e kontinentenan situá na Oséano Atlántiko: Oropa, Amérika i Afrika entre siglo 17 i siglo 19. Tambe tabata wòrdu referí na dje komo “triángulo di oro”.

## Komersio triangular transatlántiko
### Ruta

Barkunan tabata bandoná West Oropa, for di hafnan manera Bristol (Reino Uni), Nantes (Fransia) i Vlissingen (Hulanda), kargá prinsipalmente ku arma di kandela, polvo, heru i textil komo nan merkansia di komersio. Na West Afrika, esakinan tabata wòrdu interkambiá ku gobernantenan lokal i komersiantenan di katibu afrikano i árabe pa katibu, oro i marfil. Despues, for di West Afrika barkunan tabata sali ku karga di katibu pa Nort Amérika òf Karibe via e Pasashi Medio. E kondishonnan di e katibunan durante e biahe tabata miserabel i hopi a muri. E katibunan a wòrdu bendí na kontinente merikano komo trahadó di plantashi. For di Nort Amérika i Karibe, e barkunan tabata sali bek pa West Oropa ku produktonan di luho manera suku, ròm, koffie, katuna, plata i tabako.

### WIC i tráfiko di katibu
E komersio aki tabata den man di entre otro West Indische Compagnie. Komersio entre Hulanda i mundu atlántiko a keda establesé dor di e gran ofensiva di WIC kontra e podernan ibériko, e poder portugues den e mundu suratlántiko i kontra di Karibe spañó. Despues di a haña un monopolio riba e komersio transatlántiko, WIC a bira e komersiante prinsipal na "Kosta di Oro", kaminda e tabata operá for di Fort Nassau na Ghana. E fòrti tambe tabata wòrdu usá pa e komersio di espesie i marfil. Nort di Kosta di Oro, WIC tabatin lasonan komersial ku Senegal, Gambia i Sierra Leone. 

E monopolio di WIC riba e komersio transatlántiko ta wòrdu konsiderá tradishonalmente komo e instrumento prinsipal den e komersio di katibu entre West Afrika i e mundu atlántiko, un di e komponentenan mas importante di e komersio triangular. Fuera di esei, komersiantenan priva tambe tabatin un rol grandi. E komersio di katibu tabata rekerí invershonnan grandi den seguro, kumpra karga, paga nabegante i intermediarionan komersial. Esaki tabata rekerí un ret grandi di ekspertisio i kontaktonan den un área geográfiko amplio. Promé ku e fundashon di WIC na 1621, e komersio di katibu tabata den man di komersiantenan privá; despues di e patente exklusivo di WIC, e periodo di komersio liber aki a pasa pa pasado.

## Mira tambe
* Sklabitut
* Piet Emmer
Florin hulandes di West India

E **florin hulandes di West India** (hulandes: *Nederlands West-Indische gulden*) tabata e moneda komun den e kolonianan hulandes na kontinentenan merikano i afrikano, durante e époka di Provinsianan Uní di Hulanda (1588-1795).

Despues ku West Indische Compagnie (WIC) a bai bankaroto na 1791 e gobièrnu hulandes a kumpra e akshonnan di e kompania i a tuma kontrol direkto di e teritorionan. Na 1794 el a introdusí e florin hulandes di West India pa e kuater kolonia hulandes: Sürnam, Kolonia Kòrsou i Kosta di Oro hulandes (awendia Ghana) na West Afrika. E moneda tabata trahá di plata.

E moneda a keda den sirkulashon hasta te despues di e establesimentu di Repúblika di Batavia (1795-1806), ku a para bira un estado-marioneta di Fransia na 1795. Uso di e moneda den e teritorionan hulandes na Sur Amérika a kontinua te ku nan okupashon dor di imperio britániko na 1796; mientras ku na e Kosta di Oro i Karibe Hulandes esaki tabata te 1810, aña ku e reino di Hulanda a wòrdu aneksá pa imperio franses bou di Napoleon.

## Mira tambe
* Lista di nomber bieu di moneda
Repúblika di Batavia

**Repúblika di Batavia** (hulandes: *Bataafse Republiek*; franses: *République Batave*) tabata un estado satélite di e promé repúblika franses, ku a surgi for di Provinsianan Uni di Hulanda ora nan a wòrdu okupá na 1795 pa trupanan franses den kuadro di e gueranan revolushonario franses. E tabata okupá aproksimadamente e mesun teritorio ku Hulanda di awendia ku eksepshon di e region di Limburg. Di durashon kòrtiku, el a eksistí entre 1795 i 1806, ora el a wòrdu transformá den Reino di Hulanda dor di e emperador franses Napoleon Bonaparte.

Repúblika di Batavia tabata e estado susesor di Repúblika di Shete Provinsia Uní di Hulanda. El a wòrdu proklamá dia 19 di yanüari 1795, i a disolbé dia 5 di yüni 1806, ku e asenshon di Louis Bonaparte na trono hulandes. For di òktober 1801 e tabata konosí komo Mankomunidat di Batavia (hulandes: *Bataafs Gemenebest*). Tur dos nòmber ta referí na e tribu germániko di Batavia, representando tantu e asendensia hulandes komo nan búskeda antiguo pa libertat den nan tradishon nashonalista.
Oposicion

Den politica, **oposicion**, ta wordo forma pa tur partido politico cu ta contra di e poder ehecutivo; e partidonan aki ta wordo yama partidonan di oposicion.

E poder ehecutivo por, por ehempel, consisti di e gobierno na nivel nacional òf e colegio di alkalde (Hulanda, Belgica) y colegio ehecutivo (Boneiro) na nivel local.

Normalmente oposicion ta consisti di tur partido cu no ta representa den e poder ehecutivo. Sinembargo, esaki no ta semper e caso; tin biaha partidonan cu no ta goberna nan mes ta duna sosten tolerante. E lider di e partido mas grandi den oposicion ta wordo yama 'lider di oposicion'.

Den hopi pais tambe ta comun pa miembronan di oposicion forma un gabinete den sombra. Ehempelnan ta Reino Uni, Canada, Australia i Bahamas. Hapon, Polonia, Irlanda y Fransia tambe tin un tipo di gabinete di sombra. Na Fransia e ta wòrdu yamá *cabinet fantôme* (“gabinete fantasma”).

Den regimennan dictatorial, oposicion ta wordo mira como ilegal y pesey hopi biaha suprimi, mientras cu den un democracia oposicion ta forma parti di e principionan di gobernacion.

## Mira tambe
* Gobierno di coalicion
Gabinete den sombra

Un **gabinete den sombra** òf **gobierno den sombra** (ingles: *shadow cabinet*, hulandes: *schaduwkabinet*) ta un grupo di politico di un partido di oposicion cu ta fungi como bosero di partido riba varios tereno di maneho y asina ta forma un gabinete alternativo. Un minister den sombra por critica e maneho di e minister aktual riba e mesun tereno di maneho y presenta alternativanan. Ministernan den sombra hopi biaha ta bira minister despues cu nan partido gana un eleccion.

Formacion di un gabinete den sombra ta comun den hopi pais di Mancomunidad di Nacionnan: Reino Uni, Canada, Australia y Bahamas. Hapon, Polonia, Irlanda y Fransia tambe tin un tipo di gabinete den sombra. Na Fransia e ta wordo yama *cabinet fantôme* (“gabinete fantasma”).

Dentro di algun partido, incluyendo e Partido Laborista Britanico y e Partido Laborista Australiano, ministernan den sombra no ta wordo nombra door di e lider di partido, sino eligi door di miembronan di partido. Despues di e eleccion di e gabinete den sombra, e lider di partido ta asigna un tereno di maneho na cada minister den sombra.
Lider di oposicion

Un **lider di oposicion** ta un titulo cu normalmente ta wordo duna na e miembro di parlamento cu ta e lider politico di e partido politico mas grandi cu no ta den gobierno. E rol di e lider di oposicion ta varia di pais pa pais. E por wordo mira como un rival directo di e prome minister actual y posiblemente ta lidera un gabinete den sombra.

Den algun pais, manera Australia, e ta un posicion formal, reserva pa e lider di e partido mas grandi den oposicion. Na otro paisnan, por ehempel Hulanda, e ta un titulo informal. Den tal caso, e pregunta ta habri pa debate ken ta “e” lider di oposicion. Esaki por ta e lider di e partido mas grandi den oposicion, pero tambe e politico cu ta e opositor mas fuerte di e gobierno.

## Mira tambe
* Gobierno di coalicion
Derechista

Den politica, **derechista** ta e segmento di e spectro politico cu ta sostene cu cierto orden y herarkianan social ta inevitabel of deseabel, generalmente basa riba naturalesa humano, ley natural, economia of tradicion. Pa e derechista, e herarkianan ta wordo mira como un producto natural di competencia den economianan di mercado, of simplemente como un consecuencia inevitabel di diferencianan den personalidad individual. E termino ta wordo uza pa caracterisa e aliniacion politico di partido politico, persona y organisacionnan. Su nificacion sinembargo por varia di pais pa pais y por cambia cu tempo. 

## Origen
Mescos cu iskierdista, e termino derechista tin su origen formal den e votacion cu a tuma luga dia 11 di september 1789, den e asamblea constituyente nacional cu a resulta for di e Revolucion Frances, den cua a trata e proposicion pa un articulo di e constitucion nobo. El a establece e veto absoluto di rey di leynan aproba pa e futuro asamblea legislativo. E miembronan di e asamblea cu tabata na fabor di e proposicion, nificando mantenshon de facto di e poder absoluto di e monarka, tabata sinta na man drechi di e presidente di e asamblea. Esnan cu tabata contra di dje a wordo poni na man robes di e presidente. Nan tabata defende cu e rey solamente tabatin e derecho riba un veto suspensivo y limita den tempo, poniendo e soberania nacional riba autoridad real.  Asina e termino “iskierdista” a bira asocia cu e opcionnan politico cu tabata defende cambio politico y social, mientras cu e termino “derechista” a bira asocia cu esnan cu tabata opone tal cambionan.

## Corientenan

E terminonan iskierdista, derechista, sentro-iskierdista, sentro-derechista etc. ta sugeri cu tur partido politico por wordo posiciona basta facilmente riba un spectro politico cu ta varia di extremo-iskierdista pa extremo-derechista. Den practica, un clasificacion asina no por wordo haci simplemente a base di posicionnan, pasobra e nificacion di “iskierdista” y “derechista” semper ta depende di e contexto di e partido of organisacion en cuestion. Tambe den seno di un partido of organisacion hopi biaha ta distingui entre movementonan “derechista” y “iskierdista”. Ta referi na e posicionnan extremo como "ala izquierdista" of "ala derechista".
Samoa Merikano

**Samoa Merikano** (ingles: American Samoa), tambe yamá Ost Samoa, ta uno di e dieskuater teritorio no-inkorporá di Merka. E ta situá den e region di Polinesia den e parti sùit di Oséano Pasífiko, ku ta enserá e parti oriental di e Islanan di Samoa. Samoa tabata habitá kaba rònt di aña 1000 a.K. i a wòrdu deskubrí pa eksploradónan oropeo den siglo 18. E rivalidat internashonal tokante e islanan aki a keda resolvé na 1899 ora Alemania i Merka a dividí e archipiélago di Samoa. Despues Merka a atministrá un grupo mas chikitu di islanan oriental ku e haf di Pago Pago. E islanan oksidental awor ta forma e estado independiente di Samoa.

Samoa Merikano tin un poblashon di 65.000 habitante, di kual 95% ta biba riba e isla prinsipal, Tutuila.
Polinesia

**Polinesia** ta un supregion di Oseania, konstitui pa mas ku 1.000 isla plamá den e partinan sentral i sur di Oséano Pasífiko. E ta un di e tres grupo grandi di isla den Oséano Pasífiko, banda di Melanesia i Mikronesia. Mas o ménos, e ta forma un triángulo ku Nueva Zelandia, Hawaii i Isla di Pasku komo su puntanan. E área total di tera ta alrededor di 294.000 km² riba un superfisie di awa di mas ku 50 mion km². 

E pueblo indígena ku ta habitá e islanan di Polinesia ta wòrdu yamá polinesio. Nan tin hopi kos en komun, inkluyendo relashonnan lingwístiko, práktikanan kultural i kreensianan tradishonal. Den siglonan pasá, nan tabatin un tradishon fuerte kompartí di nabegá i usa strea pa nabegá anochi.
Cucuisa

***Agave sisalana*** ta un especie di mata suculento cu ta pertenece na e famia Asparagaceae. E especie a wordo describi pa prome biaha na 1838 pa e medico y botanico Mericano Henry Perrine (1797-1840). Antes, e tabata conoci como *A. rigida* var. *sisalana*. E agave aki ta un di e fuentenan di fibra natural mas importante den mundo tropical.

## Nomber
E nomber di e especie ta referí na e ciudad portuario di Sisal na e costa nort di Yucatan, Mexico. 
E palabra *cucuisa* (ortografia bieu: kukwisa) a origina for di e likeur di cucui cu ta uza *a. sisalana* como ingrediente. Nombernan alternativo ta encera *huncu* of *sisal.* Ademas, *cucuisa* tambe por referi na e especie *agave karatto.*

## Distribucion y uzo
*A. sisalana* ta originalmente di Centro America, y a wordo introduci, entre otro, na Oost-Africa, Sri Lanka, Indonesia, y Israel. E cultivo ta dirigi principalmente na obtene fibra for di e blachinan, cu ta wordo uza pa produccion di cabuya. *A. sisalana* ta crece miho riba suelo di calichi. Un promedio di 1.000 blachi ta produci rond di 40 liber (18 kilogram) di fibra. 

Antes, na Malpais (plantashi Mount Pleasant), Corsou tambe tabatin cultivacion di *A. sisalana* y hasta a establece un fabrica. Sinembargo, produccion a fracasa y a termina despues di algun tempo.

Un bebida tradicional Mexicano conoci como *pulque* ta wordo extrae for di *A. sisalana*. Pa logra esaki, e stam di flor ta wordo corta na un cierto haltura, unda e djus ta wordo acumula. E rendimento ta mas o menos 5 pa 6 liter pa dia.

## Descripcion
E ta un especie monocarpico: e mata ta floria solamente un biaha den su bida y despues ta muri. E tin un stam di 40-100 cm; rozet di 1.5 pa 2 m di diameter, cu rama. E blachinan ta largo, 60-150 cm di largura y 2.5-9 cm di hanchura, normalmente di color berde briyante. Su randnan tin poco djente chikito y su lomba ta maron scur te na e punta. E flor, di color berde-geel, ta aparece riba un stengel halto di 5–6 meter cu hopi ramo.
Sero Cristal

**Sero Cristal** ta un sero na Aruba, den region di Paradera. E tin un haltura di 91 meter riba nivel di lama. E ta forma parti di e cordon di seronan chikito den e area di Parke Nacional Arikok.

El a haya su nomber di e piedra cristalisa di origen volcanico (cristal di baranca), cu antes tabata comun eynan. Na comienso di siglo diesnuebe e sero a wordo menciona pa prome biaha riba e mapa di Reinier Frederik van Raders (1794-1868), cual pa hopi tempo tabata e mapa mas bieu di Aruba.

Sero Cristal ta riba e ruta di hike conoci como "Shoco Trail". 

Barionan den cercania ta Cristal, Coribori, Marawiel y Jaburibari.

## Mira tambe
* Seronan di Aruba
Donkey Sanctuary Aruba

**Donkey Sanctuary Aruba** ta un refugio pa burico na Aruba, localisa den e bario di Bringamosa. E ta maneha pa Stichting Salba Nos Burico (Donkey Sanctuary Aruba), un fundacion sin fin di lucro, dedica na rescata, rehabilita y cuida buriconan riba e isla. Funda na april 1997, e santuario ta brinda un luga seguro pa buriconan neglisha, herida of bandona. Su mision principal ta protehe y preserva e populacion di burico na Aruba.

## Historia
Burico (''Equus africanus asinus'') tin un papel importante den historia di Aruba pa mas cu 500 aña. Nan a wordo introduci durante e epoca di colonisacion Spaño como medio di transporte y pa trabou agrario. Cu e yegada di transporte moderno, e populacion di burico a baha drasticamente, loke a crea preocupacion pa nan bienestar.

Como solucion, un grupo di amantenan di bestia a funda Donkey Sanctuary Aruba na april 1997. E refugio aki tabata inicialmente na Santa Lucia, pero den 2016 a move pa Bringamosa pa un tereno mas grandi, cu miho facilidadnan pa cuida e buriconan.

## Operacion y actividadnan
Awendia, e santuario ta cuida mas o menos 130 burico. Su operacion ta sosteni principalmente pa boluntarionan local y internacional, cu ta yuda cu cuido diario, alimentacion, y mantenimiento. Ademas di ofrece un ambiente habri pa interaccion cu buriconan mes, Donkey Sanctuary Aruba ta organisa tournan educativo y sessionnan di informacion pa crea consenshi tocante cuido y preservacion di burico. E compleho tin un centro pa bishitante, un tienda, y luga pa sinta den sombra. Entrada ta gratis, pero por haci donacion pa yuda cubri e costo di operacion.

## Programa di adopcion
E santuario ta ofrece un programa simbolico di "Adopta un Burico", unda paricipantenan por contribui na cuido di un burico especifico. Adoptantenan ta ricibi informacion actualisa tocante nan burico adopta, pa stimula un relacion personal y sosten continuo pa e mision di e fundacion.

## Link externo
* Sitio web oficial
* Facebook
* Instagram
Deficit democratico

Un **deficit democratico** ta surgi ora organisacion o institucionnan aparentemente democrático en realidad no ta cumpli cu loke nan ta supone di haci pa (respeta) e principionan di democracia. Ehempelnan ta e presencia di drempelnan electoral, mayoria special, un influencia grandi di gruponan di lobby, peso insuficiente di e bos di parlamento den desicionnan of falta di tene suficiente cuenta cu resultado di un referendum y e falta di representacion proporcional y asientonan bashi. E ta inclui hasta e firmamento inconstitucional pa nominacion pa participa den eleccion.

Ta kere cu e concepto di deficit democratico a wordo uza pa prome biaha pa e Federalistanan Hubenil Europeo den nan Manifesto na 1977.

E término défisit demokrátiko ta wòrdu uza ofisialmente pa Union Europeo y Nacionnan Uni (ONU) pa designa organisacionnan cu no ta desaroya mecanismonan democratico. Dictadura y totalitarismo ta e extremonan representativo di e deficit democratico.

## Falta di legitimacion
E termino *deficit democratico* ta wordo uza comunmente pa referi na situacionnan caminda teritorionan bou di hurisdiccion di un estado soberano no ta disfruta di participacion igual den eleccion di representantenan cu ta legisla pa nan. Ehempelnan ta inclui:

* : Tres teritorio externo di Australia (Christmas Island, Islanan Cocos (Keeling) y Islanan Norfolk), tin leynan aplicabel na nan cu ta di e estadonan Western Australia o New South Wales, pero sin por vota den e eleccionnan di e estadonan ey.
* : Tres pais konstituyente di Reino Hulandes (Aruba, Corsou y Sint Maarten) no tin representacion den Tweede Kamer y Eerste Kamer (senado) di Hulanda.
* : Diesun teritorio ultramar Britanico habita y tres dependensia di Korona (Guernsey, Jersey y Isla di Man) no tin representacion den Parlamento di Reino Uni.
* : Districto di Columbia y cinco teritorio habita di Merca (Puerto Rico, Guam, Islanan di Nort Mariana, Samoa Mericano y Islanan Vírgen Mericano), solamente tin representacion sin voto den Camara di Representantenan di Merca, y ningun den Senado di Merca.

## Reino Hulandes
E deficit democratico den Reino Hulandes ta referi specificamente na e falta di funcionamento parlamentario na nivel di reino. Dor di esaki e posicionnan riba asuntonan di reino no ta wordo atendi suficientemente; esaki ta e caso pa tanto Hulanda (como pais di Reino) pero mas en particular pa e tres otro pais di Reino den Caribe (Aruba, Corsou y Sint Maarten).

## Mira tambe
* Deficit democratico den Reino Hulandes
Imperio aleman

E **Imperio Alemán** (na aleman: *Deutsches Reich*) tabata un estado ku a eksisti di 1871 pa 1918 riba e teritorio ku aworaki ta e paisnan Alemania, Polonia, Dinamarka, Czechia, Lituania, Fransia, Rusia, Hulanda y Bélgika. E Imperio aleman tabata goberná pa e kas Hohenzollern.
Bushiribana

**Bushiribana** ta un ruina di un planta pa fundi oro na Aruba. Aparte di Bushiribana, Balashi tambe tabata forma parti di e industria di oro na Aruba.

## Historia
E descubrimento di oro na Aruba na 1824 a marca e cuminsamento di e industria di oro riba e isla. Na aña 1872, e compania Ingles, Aruba Island Gold Mining Company Ltd. a construi e planta na Bushiribana pa fundi e oro mina for di Sero Plat. E planta a opera pa aproximadamente dies aña prome cu a ser bandona.

## Mira tambe
* Mineria di oro

## Link externo
* SMFA - Ruina di mina di oro na Bushirbana
Sero Plat

**Sero Plat** (tambe skirbi como **Ceru Plat**) ta un sero chikito panort di Aruba, conoci principalmente pa su papel durante e epoca di mineria di oro riba e isla den siglo diesnuebe. E luga tin importancia historico y geografico, cu ta relaciona cu e desaroyo industrial tempran di Aruba.

### Localisacion
Sero Plat ta localisa den e region nort di Aruba, den un zona caminda oro a wordo descubri den e di dos mita di siglo diesnuebe. Su elevacion ta modesto, y e sero ta parti di un cadena di sero chikito cu ta caracterisa e paisahe arido di e isla. Su ubicacion strategico tabata permiti conexion facil cu luganan minero den cercania, incluso Bushiribana, cu tabata sirbi como centro pa hiba e oro pa wordo fundi.

### Historia
Durante e “fiebre di oro” cu a tuma luga na Aruba rond di 1824 y cu a logra un desaroyo mas structural na 1880, Sero Plat tabata un di e luganan principal caminda e mineral tabata wordo mina. E compania Aruba Island Gold Mining Company, Ltd. a extrae mineral for di e area aki y a transporta esey via un caminda construi specialmente pa conecta cu e planta di Bushiribana.

E actividad minero rond di Sero Plat a contribui na e economia local y a pone e zona como un punto importante den e historia di mineria di oro riba e isla.

### Estado actual
Awendia, Sero Plat no tin ningun operacion minero activo. E sero ta forma parti di e paisahe natural di Aruba y su balor principal ta historico y turistico, sirbiendo como un recuerdo di e epoca di oro cu a marca un periodo importante den e isla su pasado.

## Mira tambe
* Bushiribana

## Link externo
* Mindat.org – Seroe Plat
* GeoView – Ceru Plat
Andicuri

**Andicuri** ta un playa natural y popular localisa na e costa noordoost di Aruba, banda di Santa Cruz. E playa ta conoci pa su olanan grandi y un paisahe dramatico cu hopi baranca y seronan alrededor. 

E luga ta conoci pa deporte acuatico manera bodyboard, y ta atrae tanto deportista local como bishitante cu ta busca un experiencia diferente for di e playanan turistico mas conoci.

## Caracteristicanan
Andicuri ta un playa bastante aisla. E playa no tin instalacionnan oficial manera baño publico of palapa, pero su beyesa natural, tranquilidad y olanan fuerte ta atrae hende cu gusta aventura y deporte acuatico.

## Mira tambe
* Playanan di Aruba
Boca Catalina

**Boca Catalina** ta un boca y playa chikito den e area di Malmok, na costa noordwest di Aruba. E playa ta conoci pa su awa cla, fondo di coral y atmosfera familiar. Boca Catalina ta un luga popular pa snorkel y relaha, tanto pa habitantenan local como pa turista.

## Caracteristica
Boca Catalina ta forma parti di e costa noordwest cu ta inclui otro playanan popular manera Arashi y Malmok. E ta ideal pa snorkel cu su awa cla y trankilo, cu ta hacie facil pa mira pisca y coral.

Na e playa tin sombra natural di palapa y algun facilidad basico, y e area ta facil pa yega cu auto.

### Actividadnan popular
* Snorkel
* Fotografia submarino

## Importancia
Boca Catalina ta wordo considera como un di e miho lugarnan pa snorkel na Aruba, y ta regularmente parti di tournan, manera catamaran cu ta para pa duna hende oportunidad pa explora e fondo marino vibrante di e zona.

## Mira tambe
* Arashi
* Malmok
* Playanan di Aruba

## Link externo
* Aruba.com – Boca Catalina
* VisitAruba – Boca Catalina
Divi Beach

**Divi Beach** ta un playa na costa west di Aruba, pa zuid di Eagle Beach y Druifbaai.

Na 2022 e shoco (*athene cunicularia arubensis*), un especie endemico legalmente proteha na Aruba, a coba su neishi na Divi Beach. E neishi ta cay bou di autoridad di ACF.

## Mira tambe
* Playanan di Aruba
Manchebo Beach

**Manchebo Beach** ta un playa na e costa west di Aruba, situa entre Druif Beach y  Eagle Beach den un area conoci historicamente como Manchebo. E ta na un distancia di 4 km di Oranjestad, capital di e isla.

Na e playa aki a habri na 1966 un hotel cu 48 camber, yama Manchebo Beach Hotel. Awendia e hotel tin 72 camber y ta conoci como Manchebo Beach Resort & Spa.

## Mira tambe
* Playanan di Aruba
Seronan di Aruba

E **seronan di Aruba** ta un caracteristica importante den e paisahe di e isla. Nan ta sea agrupa of solitario, manera e sero Hooiberg. Segun standardnan internacional tur por wordo clasifica como seronan chikito. Nombernan di sero comunmente ta cuminsa cu e palabra ‘sero’ (for di spaño *cerro*), sigui pa un termino descriptivo; hopi biaha basa riba geografia, historia, flora y fauna of un personahe local. E siguiente lista ta den orden di haltura y ta limita na e seronan mas halto of conoci.
Arikok

**Arikok** ta un sero na Aruba, situa den e seccion central di e isla den Parke Nacional Arikok. E ta midi 185 meter riba nivel di laman, loke ta hacie e di dos sero mas halto despues di Jamanota.

Su structura geologico ta consisti di *diabaas*, e piedra volcanico mas bieu presente riba e Islanan ABC. Pintura indjan a wordo haya den e formacionnan di baranca na pia di a sero.

E origen di e nomber Arikok no por wordo establece cu exactitud. Algun ta asumi cu e ta trata di un palabra indjan, mientras otronan ta indica cu e ta bin di Arie Kok. Den pasado e tabata propietario di un plantashi chikito cu un cas di torto den e region aki. Alrededor di e cas tabatin un hofi cu diferente sorto di mata comun na Aruba, cual sitio awendia ta hiba e nomber Cunucu Arikok.

Sero Arikok ta ocupa un posicion strategico door di su ubicacion y elevacion. Riba e top tin desde aña 1971 ekiponan instala di tipo "VHF Omnidirectional Range" (VOR) pa transmiti señalnan esencial pa radionabegacion di aviacion. 

Tanto e area como e top di Arikok ta accesibel pa publico, cu por yega na pia of cu vehiculo 4×4 via un caminda no asfalta.

## Literatura
* F. van der Oever,  ''Aruba - a geochemical baseline study'', Netherlands Journal of Geosciences (2000)
Sero Alejandro

**Sero Alejandro** ta un bario na Aruba, den e seccion nort di region di Savaneta na rand di Parke Nacional Arikok. E ta situa gran parti riba e elevacion di e mesun nomber, cu ta midi mas o menos 60 meter riba nivel di laman. Na su banda zuidoost tin un otro elevacion, cu ta hiba e nomber Sero Juwana. Na 1912 Sero Alejandro a aparece riba e mapa topografico di Werbata.
Sero Juwana

**Sero Juwana** ta un sero chikito na Aruba, den e area nort di region di Savaneta. E sero ta midi 62 meter riba nivel di laman y ta ubica na rand di Parke Nacional Arikok. Noordwest di Sero Juwana ta situa Sero Alejandro.
Blackstone Beach

**Blackstone Beach** ta un playa unico na costa noordoost di Aruba, conoci pa su piedra volcanico preto y e formacion natural di tres brug natural cu ta conecta. E playa ta ubica den un area bastante aisla, serca di Andicuri, y no ta ideal pa landa, pero ta un destinacion popular pa fotografia y exploracion di naturaleza.

## Caracteristicanan
E area ta sobresali pa su gran cantidad di piedra volcanico cu ta cubri gran parti di e playa. E olanan fuerte y paisahe dramatico ta duna un aspecto completamente diferente compara cu e playanan mas trankil y turistico di e isla.

## Tres brug natural
Na Blackstone Beach mes por ripara tres brug natural chikito (conoci como Three bridges y Tripod bridge), forma naturalmente door di erosion di lama contra e barancanan. Aunke nan no ta grandi manera e famoso Natural Bridge cu a cay abou den 2005, e tres brug aki ta forma un atraccion natural curioso cu ta atrae fotografo y amantenan di naturaleza.

## Acceso
Blackstone Beach no ta bon señala riba mapa di Aruba, y pa yega mester sigui un caminda cu vehiculo 4x4 of cana for di e area di Andicuri.

## Mira tambe
* Andicuri
* Natural Bridge
* Playanan di Aruba

## Referencia
* Aruba.com – Blackstone Beach
* VisitAruba – Blackstone Beach
Druifbaai

**Druifbaai** of **Druif**, tambe conoci como **Druif Beach**, ta un bahia y playa na Aruba, den cercania di e capital Oranjestad. E ta situa riba e costa west di e isla den e birada na su punta mas zuid. E ta aparece riba e mapa di Reinier Frederik van Raders (1794-1868) di comienso di siglo diesnuebe, cual pa hopi tempo tabata e mapa mas bieu di Aruba.

El a haya su nomber for di e tantisimo mata di druif (*coccoloba uvifera*) cu tabata crece eynan banda di costa. E matanan aki a wordo elimina durante construccion di e hotelnan Aruba Beach Club y Casa del Mar den añanan 1970 y 1980 respectivamente.

## Mira tambe
* Playanan di Aruba
Dak di schouder

Un **dak di schouder** (Corsou: wòldak, hulandes: *schilddak*, ingles: *hip roof*) ta un tipo di dak forma pa dos superficie di dak triangular na e banda cortico y dos superficie cu forma di trapezium na e banda largo di e edificio. 

E ta un dak di siya modifica. E forma di dak aki ta wordo crea door di instala un superficie di dak na e bandanan cortico di e edificio. Door di uza un rand di dak cu ta sali afo, cual normalmente ta inclui e het, por preveni murayanan “muha”.

E dak di schouder tin un cabayete, e luga caminda e dos superficie di dak ta crusa na e parti ariba. Normalmente e cuater superficie di dak tin e mesun inclinacion. Tin biaha e puntanan di e dak di schouder ta wordo decora cu ornamento.

## Bentaha
Un dak di schouder su forma ta aerodinamico; di tur tipo di dak, e dak di schouder, hunto cu e dak di punta, ta esun miho resistente na rafaga di biento y pesey ta wordo uza frecuentemente den areanan no-urbano. Un otro caracteristica ta e het por core na tur cuater banda. E dak di siya tradicional ta ofrece mas espacio den e zolder, pero variacionnan den inclinacion di e dak di schouder por limita of aumenta e diferencia aki.

## Mira tambe
* Dak di mesa
* Dak di siya
Dak

Un **dak** por lo general ta e superficie riba un edificio of parti di dje (manera un carport). E ta consisti di un of mas capa schuin of cu inclinacion, of un superficie horizontal, esta un dak plat. 

Un dak ta sirbi pa duna proteccion na e edificio contra e elementonan di tempo, manera awaseru, sneeuw, biento y extremonan den temperatura. P’esey e ta wordo yama tambe e “di cinco fachada”. E aparencia di e dak ta determina parcialmente e aparencia di e edificio, mientras e forma y construccion ta depende di e condicionnan di clima na e sitio, e materialnan di construccion disponibel y e estilo arkitectonico. Den mayoria pais, e ta suheto tambe na legislacion local of nacional. 

## Tipo di dak
Basicamente tin dos tipo di dak: dak cu inclinacion of dak plat. Den e daknan cu inclinacion tin varios forma, cu tambe por ta wordo combina. Algun tipo di dak for di simpel te compleho:
Dak plat

Un **dak plat** ta un tipo di dak cu ta casi na nivel (horizontal), contrario na hopi tipo di dak cu ta baha. E inclinacion di un dak plat ta alcansa no mas cu aproximadamente 10°. Daknan plat ta un tipo di dak antiguo cu ta wordo uza mayoria biaha den clima seco loke ta permiti pa uza e espacio riba dak, por ehempel como terasa of pa mata. E ta un estilo di arkitectura caracteristico den Egipto, Iran y Arabia Saudita.

Awendia, ta mira dak plat tur caminda na mundo, riba tur tipo di edificio, for di cas di famia te na compleho di apartamento, edificio prefabrica y edificionan halto, for di oficina te na misa. Comunmente edificionan comercial moderno tin dak plat. E daknan ta wordo cubri cu un plachi di dak di profil mas profundo (normalmente 40mm profundo of mas grandi). Esaki ta duna e plachi di dak un capacidad hopi halto di carga awa y ta permití e plachinan di dak ta mas cu 100 meter largo den algun caso. E inclinacion di e tipo di dak aki ta generalmente entre 1 y 3 grado, dependiendo di e largura di e plachi. Mas aleu e dak plat ta rekeri drenahe na varios punto mediante un sistema di tuberia. 

Cada luga na mundo tin su propio tradicion of preferencia pa materialnan cu ta wordo uza. Den climanan mas cayente, unda awasero ta poco mientras vriesmento ta improbabel, hopi dak plat ta simplemente construi di bloki, piedra of beton. Esakinan ta tene e calor di solo afo y ta haci construccion barata y facil caminda palo no ta facilmente disponibel. Den areanan caminda e dak por bira satura pa awasero y lek, of caminda awa basha den e bloki por vries bira ijs y asina conduci na ‘suplamento’ (kibramento di e blòki/beton door di e expanshon di ijs segun cu e ta forma) e daknan aki no ta adecua. 

## Mira tambe
* Dak di mesa
* Dak di siya
* Dak di schouder
Altura di foko

E **Altura di foko** pa ku un faro ta e altura di e fuente di lus midi for di nivel di laman, òf kaminda ta aplikabel, for di e nivel di awa den serkania. E altura di lus por diferensiá signifikantemente for di e altura berdadero di e edifisio.

E altura di lus ta un di e datonan standart lista den buki informativo tokonate faro, manera NGA List of Lights Radio Aids & Fog Signals.

## Link eksterno
* Nautical publications: NGA list of lights
Masedoniano

**Masedoniano** (македонски јазик òf *makedonski jazik*) ta un lenga papiá na Nort Macedonia,
unda e ta e prinsipal idioma ofisial. Ademas, e ta un di e idiomanan ofisial den sierto regionnan di Albania i Servia, kaminda komunidatnan masedoniano ta biba.

Masedoniano ta un idioma eslavo ku ta forma parti di e grupo di lenganan eslavo meridional, huntu ku bulgaro i serbo-kroato. E ta wòrdu skirbi ku e álfabèt siríliko i su gramátika i fonologia ta semeyante na esun di idioma bulgaro, ounke e tin su propio identidat linguístiko.

Apesar ku masedoniano ta un lenga ofisial na Nort Macedonia, su status di idioma no ta universalmente rekonosé. Na Gresia i Bulgaria, su nòmber i status a kousa disputa diplomátiko i linguístiko. No obstante, e ta un idioma minoritario rekonosé den sierto komunidatnan na Rumania, Albania, Bosnia Herzogovina i Servia.
Julio Antonio Abraham

**Julio Antonio (Djul) Abraham** (☆ 10 di ougùstùs 1909 na Kòrsou - † 30 di desèmber 1960 na Boneiru) tabata un polítiko boneriano, ku tabata konosí komo e “hòmber di pueblo” di Boneiru. E tabata fundadó i lider di Partido Demokrátiko Boneriano (PDB) i tabata miembro di parlamento di Antias Hulandes di 1952 te 1954 i despues di 1958 te su fayesimentu dia 30 di desèmber 1960.

## Biografia
Julio Abraham tabata yu di Julian Abraham (1870-1931), kende a emigrá for di Líbano pa New York na 1896 i shete aña despues a establesé na Kòrsou komo komersiante. Na aña 1923 e famia a muda pa Boneiru.

## Literatura
* Trix van Bennekom, ''Abraham. Kroniek van een politieke dynastie.'', 2018
Abraham

**Abraham** ta un fam, ku por ta di orígen hudiu, ingles, franses, aleman, hulandes, irlandes, libanes, sirio i otronan. E ta derivá for di e nòmber personal hebreo Avraham, kargá pa e patriarka bíbliko Abraham, kende tabata venerá pa hudiunan komo tata fundadó di e pueblo hudiu (Gén. 11-25), i pa musulmannan komo fundadó di tur pueblo semítiko. E por referi na:

## Hende

* Julio Antonio Abraham (1909-1960), polítiko di Boneiru; su yunan:
**Toon Abraham (1936-2019), polítiko di Boneiru
** Jopie Abraham (1948-2021),  polítiko di Boneiru; su yu:
*** Clark Abraham, polítiko di Boneiru

* Margareth Abraham (1946-1970), stewardess di ALM

* Eva Abraham-van der Mark (1934-2024), sosiologo i antianista di Kòrsou.
Atom

**Atomnan** ta e blòkinan di konstrukshon fundamental di materia. Nan ta partikulonan sumamente chikitu for di kua tur supstansia ta komponé. Elementonan manera zürstòf, aluminio, kloro, oro i plata ta konsistí di solamente un tipo di atom. Na kontraste, supstansianan manera awa of salu ta konsistí di kombinashon di diferente tipo di atom.

Tin mas ku 100 tipo di atom konosí, tambe yamá elementonan (kímiko). Kada elemento tin un nòmber, manera zürstòf, kalsio òf uranium. Algun nòmber ta siglonan bieu (manera heru òf oro), miéntras ku otro elementonan ta wòrdu yamá na nòmber di sientífikonan famoso (manera curium, na nòmber di Marie Curie), lokalidatnan geográfiko (manera californium òf polonium), òf na nòmber di un propiedat spesífiko (manera kloro, ku ta nifiká "gas bèrdè").

Ademas di un nòmber, kada elemento tin un símbolo, ku por lo general ta un abreviashon di e nòmber latin òf griego. E símbolo aki ta konsistí di un lèter mayó, posiblemente sigui pa un lèter chikitu:

Ounke e palabra *atom* ta bini di e palabra Griego *a-tomos* ("no-dividibel"), awor ta konosí ku atom mes ta konsistí di tres tipo di partikulo supatómiko: *neutron*, *proton* i *elektron*. E neutron i protonnan ta situá den e núkleo atómiko. E elektrónnan ta move rònt di e núkleo aki den un region yamá e *nubia di elektrón*.

Un atom tin masa, ku ta kasi kompletamente konsentrá den e núkleo. Atomonan ta elektrikamente neutral: e kantidat di protonnan positif kargá ta igual na e kantidat di elektrónnan negatif kargá. E balor apsoluto di e karga di un proton i un elektrón ta igual, esta {1.6} \times 10^-{19}\ C (coulomb).

Neutronnan ta neutral kargá ku un masa di mas o ménos {1.675} \times10^{-27}\ kg. Protonnan ta positif kargá (+1), un poko mas lihé ku neutronnan, ku un masa di mas o ménos {1.673} \times10^{-27}\ kg. Elektronnan ta negatif kargá (−1), ku un masa di mas o ménos 2000 be mas chikitu ku esun di proton òf neutron. Pues, e masa di elektrónnan ta wòrdu neglishá.
Kampamentu di internamentu

Un **kampamentu di internamentu** ta un fasilidat di detenshon temporal, kaminda gruponan di hende ta wòrdu interná pa motibu di siguridat durante guera òf un konflikto internashonal. Diferente di un prizòn komun, internamentu ta un forma di detenshon preventivo i ta normalmente sin kargo kriminal ni kondena di tribunal. E persona interná por ta refugiado, enemigo stranhero, òf inkluso siudadano di e mesun país ku ta deten'é bou di sospecho di peliger. Motibunan pa internamentu por inkluí: nashonalidat di un pais enemigo, sospecha di terorismo, traishon òf simpatia pa e enemigo, motibu polítiko òf krítika riba gobernashon. 

Ehèmpelnan di internamentu: Den Union Sovietiko, disidente òf oponentenan polítiko tabata wòrdu interná den e asina yamá *gulag*. Na India Hulandes (awendia Indonesia), e poblashon oropeo tabata interná den kampamentunan hapones durante Guera Mundial II.

Den derechi internashonal kampamentunan di internamentu ta reglá bou di Konvenshon di Ginebra di 1929 i 1949. E regla ta protehé e detenidonan kontra abuso, i ta eksigi trato humano. Internamentu ta generalmente limitá na e periodo di guera òf emergensia.

Kampamentu di prezu di guera tambe ta wòrdu konsiderá komo kampamentunan di internamentu. E derechonan di prezu di guera ta ankrá den tratadonan internashonal manera e Promé Protokòl Adishonal na e Konvenshonnan di Ginebra. Tin biaha ta komprondé bou di internamentu tambe e enkarselashon di sòldánan den guera ku ta haya nan mes den teritorio neutral. Durante e Guera Mundial I, por ehèmpel, sòldánan ingles i belga tabata interná na Hulanda. Durante e Guera Franko-Prusiano (1870-1871), sòldánan franses tabata interná na Suisa.

E términonan kampamentu di internamentu i kampamentu di konsentrashon a wòrdu usá inisialmente pa fasilidatnan di detenshon similar. Sinembargo desde Guera Mundial II, e término kampamentu di konsentrashon a haya varios otro nifikashon, manera kampamentu di eksterminashon, kampamentu di labor òf kampamentu transitorio, dependiendo di su konteksto i funshon.

## Karibe Hulandes
Despues di e invashon aleman na madre patria Hulanda dia 10 di mei 1940, e práktika di internamentu tambe a mira lus den e kolonianan hulandes, inkluyendo Karibe Hulandes i  Sürnam). E idea tras di e internamentu aki tabata ku algun di e residente aleman lo por proveé ​​inteligensia na e enemigu i asina forma un ‘di sinku kolumna’. Generalmente a sigui e struktura komun di internamentu, pero ku algun diferensia. Detenshon tabata riba orden di e gobernador; motivashon tabata un meskla di guera i siguridat, pero tambe polítika i supresion kolonial. Ademas di enemigo stranhero a interná refugiado, hudiu anti-nazista, simpatisante di e partido hulandes Movementu Nashonal-Sosialista (NSB) i krítiko i aktivistanan manera Medardo de Marchena.

## Mira tambe
* Internamentu den Karibe Hulandes (1940-1947)
Malayo (idioma)

**Malayo** (malayo: *Bahasa Melayu*) ta un idioma ku ta pertenesé na e famia di idioma austronesio i ta originalmente e lenga materno di e Malayonan, un pueblo di Asia Sùitost. E idioma ta un idioma ofisial di Brunei, Malasia i Singapur. Indones, un idioma nashonal standardisá basá riba malayo, ta e idioma ofisial di Indonesia. Malayo tambe ta wòrdu papia komo un idioma regional di malayonan étniko na Indonesia, Islanan Cocos i den sur di Tailandia. En total, e ta wòrdu papiá pa 60 mion hende den henter Asia Sùitost.
Indones (idioma)

**Indones** (indones: *Bahasa Indonesia*) ta e idioma ofisial i nashonal di Indonesia. E ta un variante standardisá di malayo, un idioma austronesio ku a wòrdu usá pa siglonan komo un lingua franca den e archipiélago multilingual di Indonesia. Ku mas ku 280 mion habitante, Indonesia ta posishoná komo e di kuater nashon mas poblá mundialmente. Di akuerdo ku e senso di 2020, mas ku 97% di e indonesnan ta dominá indones, loke ta hasié e idioma mas grandi pa kantidat di papiadónan den Asia Sùitost i un di e idiomanan mas papiá na mundu.

Indones ta un idioma austronesio i pues ta relashoná ku mayoria di e idiomanan di Oseania, Filipinas i Malasia, i ku un kantidat di idioma di pueblonan den serunan na Vietnam, Cambodja, e idiomanan nativo di Taiwan i Madagascar. E bokabulario di indones a wòrdu influensiá pa varios idioma nativo den Indonesia, manera javanes i balines i e idiomanan regional di Minangkabau, Sunda, Banjar i Bugi, i tambe pa idiomanan stranhero manera árabe, hulandes, hokkien, portugues i ingles. Hopi palabra fiá a wòrdu adaptá pa kuadra ku e reglanan fonétiko i gramatikal di indones, enrikesiendo e idioma i reflehando e herensia lingwístiko diverso di Indonesia.
Plano coronal

E **plano coronal** of **plano frontal** ta e plano anatomico cual ta dividi e curpa den dilanti, situa *anterior*, y patras, situa *posterior*. Por ehempel, e columna vertebral ta situa *posterior* di e weso di pecho.  Imagennan di un plano coronal ta wordo mira fo di dilanti. Man drechi, pa e mirado ta man robes.
Bandera di Boneiru

E bandera di Boneiru ta un símbolo ku ta representá e isla di Boneiru. E ta konsistí di e koló hel, pretu, kòrá, blanku i blou i ta wòrdu usá for di 15 di desèmber 1981. Boneiru ta konmemorá dia di bandera anualmente riba dia 6 di sèptèmber, e fecha tradishonal ku oropeonan a yega e isla pa promé biaha. 

E ordenansa insular pa establesé e bandera di Boneiru a keda aprobá dia 11 di desèmber 1981 dor di e miembronan di Konseho Insular pa medio di votashon unánime. E eksperto di bandera merikano Whitney Smith a duna e reglanan durante e diseño di e bandera boneriano.  Pa su diseño a tene un kompetensia bou di e poblashon. Debi ku no tabatin un diseño ganadó konvinsente entre e inskripshonnan, e bandera a bira un kompilashon di varios inskripshon, kreá pa Frans Booi kende na e momentu ey tabata presidente di e komishon di bandera.

## Deskripshon
E bandera tin un banda grandi blou skur den e skina drechi abou i un banda hel mas chikitu den e skina robes ariba. E bandanan blou skur i hel ta representá laman i solo respektivamente, mientras ku e strepi blanku di divishon ta representá shelu. E banda hel antes tabata kòrá komo referensia na e bandera hulandes, pero a wordu kambia na dado momento pa evita ku tin dos sekshon separá di koló cora (for di e strea). E bandanan kolorido ta separá pa un strepi blanku, paden di kua tin un kompas pretu i un strea kòrá di seis punta.

E kompas pretu ta representá e poblashon di Boneiru komo un pueblo marinero, mientras ku e flechanan ku ta ahust’é ta simbolisá igualdat den e kuater puntonan kardinal di e kompas.[1] E strea kòrá di seis punta ta representá e seis lugánan originalmente poblá di Boneiru: Antriol, Nikiboko, Nort di Saliña, Playa, Rincon i Tera Kòrá.
Pantone

**Pantone LLC** ta un kompania merikano mihó konosí pa e *Pantone Matching System* (PMS), un sistema di koló propietario ku ta wòrdu usá den vários industria, inkluyendo diseño gráfiko, diseño di moda, diseño di produkto, imprenta i fabrikashon. E sistema ta sostené maneho di koló for di diseño te ku produkshon den ámbos formatnan físiko i digital, kubriendo materialnan *coated* i *uncoated* i tambe katuna, poliester, nylon i plèstik.

## Historia
Pantone a originá den añanan 1950 na New Jersey komo M & J Levine Advertising, un kompania di imprenta komersial fundá pa rumannan Mervin i Jesse Levine. Na 1956, e Levines a kontratá Lawrence Herbert, un graduado resien di Universidat di Hofstra, komo un empleado part-time. Ku su konosementu di kímika, Herbert a efisiensia e prosesonan pa ku produkshon di pigmento i ink. Pa 1962, Herbert a hasi e parti di ink i imprenta di e kompania lukrativo, pero e departamentu di pantaya komersial (*commercial-display*) tabata US$50,000 den debe. El a kumpra e teknologia di e kompania for di e rumannan Levine pa e mesun suma (mas o ménos $520,000 na 2024) i a kambia e nòmber di e kompania pa *Pantone*.

Pantone su produktonan prinsipal ta inkluí e *Pantone Guides*. Por ehèmpel, un página por mustra un multitut di tono hel ku diferente tint. E idea tras di e PMS ta pa permití diseñadornan pa por skohe e koló spesífiko, korespondiente ku un diseño, sin importá e ekipo ku ta wòrdu usá pa produsí e koló dutante e fase di produkshon.

## Standarisashon

E P*antone Color Matching System* ta un sistema di reprodukshon di koló standardisá. Te ku 2019, e tabata inkluí 2.161 koló. Dor di standardisá koló, fabrikantenan na diferente lugá por garantisá koló konsistente sin mester di kontakto direkto.

Un aplikashon komun di e sistema ta den standardisá koló pa e proseso di imprenta CMYK. Un sèt spesífiko di koló di Pantone por wòrdu reprodusí ku eksaktitut ku inknan CMYK, i esakinan ta wòrdu marká segun e guianan di Pantone. Sinembargo, desde aña 2000 mas o ménos 30% di e 1.114 koló sólido di Pantone no por wòrdu simulá solamente usando CMYK. En bes di usa CMYK, kolónan sólido ta wòrdu kreá dor di meskla diestres pigmento básiko (dieskuater inkluyendo pretu) den kantidatnan presis, konosí komo koló básiko.   

Aunke hopi koló di Pantone ta kai pafó di e gama di koló CMYK, ta te na aña 2001 ku Pantone a kuminsá proveé kolónan digital ekivalente  usa riba pantaya. Esakinan ta usa e modelo di koló RGB (kòrá, bèrdè i blou) pa reprodusí koló riba pantayanan elektróniko. Sinembargo, hopi tono di Pantone ta kai pafó di e rango di sRGB.

Koló di Pantone ta wòrdu identifiká pa nan number asigná, tipikamente referí komo, por ehèmpel, "PMS 130". E kolónan aki ta wòrdu usá ampliamente den *branding* i asta a wòrdu adoptá den legislashon di gobièrnu i normanan militar, partikularmente pa definí e koló di bandera i seyanan ofisial.
Number atómiko

E **number atómiko**, símbolo: {\displaystyle Z}, ta indiká e *kantidat* di proton den un núkleo atómiko. E tabel periódiko di elementonan ta regla tur elemento den òrdu di oumento di number atómiko. Hidrógeno tin number atómiko Z = 1, helium Z = 2, lithium Z = 3,….

E kantidat di neutron, proton i elektron ta karakterístikanan esensial di un atom. E numbernan aki ta wòrdu representá generalmente pa e number atómiko i e number di masa ({\displaystyle A}). Un elemento {\displaystyle X} ku number atómiko {\displaystyle Z} i number di masa {\displaystyle A} ta wòrdu representá skemátikamente komo: ^{A}_{Z}\mathrm{X}. Por ehèmpel: helium tin 2 proton i 2 neutron. E number atómiko ta pues  {\displaystyle Z}{=} 2  i e number di masa {\displaystyle A}{=} 4. Esaki ta wòrdu skirbí komo: 

E kantidat di neutron den un atòm por wòrdu kalkulá komo e diferensia entre e number di masa i e number atómiko (A - Z).